**VAJA »RUŠEVINA GORENJSKA 2016« V OBČINI GORENJA VAS - POLJANE**

V Občini Gorenja vas – Poljane je v petek, 28. 10. 2016, in v soboto, 29. 10. 2016, potekala vaja »Ruševina Gorenjske«. Zbor štaba civilne zaščite je bil aktiviran ob 15.30 uri. Štab civilne zaščite je dežural na sedežu štaba v Sokolskem domu v Gorenji vasi tudi v nočnih urah zaradi nevarnosti popotresnih sunkov in morebitnih novih posledic naravne nesreče.

Skupno je bilo izvedenih deset vaj. V intervencijah so sodelovala prostovoljna gasilska društva iz Trebije, Hotavelj, Gorenja vasi, Sovodnja, Lučin, Poljan in Javorji ter Jamarsko društvo Gorenja vas, ekipa prve pomoči, Radioklub Marmor Hotavlje ter člani rdečega križa in skavtov. Vaje so potekale na naslednji način in v naslednjem obsegu:

1. 28. 10. ob 17.13 uri je **v kamnolomu Marmor Hotavlje** zaradi trka v steno zagorel delovni stroj, na zgornji polici je v globino zdrsnil delavec, v galeriji rova kamnoloma pa je prišlo do porušitve stropa. Šest delavcev kamnoloma je bilo poškodovanih. Sodelovalo je 43 udeležencev.
2. 28. 10. ob 18.55 uri je **v zbirnem centru Todraž** prišlo do **porušitve vnetljivih tekočih** **odpadkov** in posledično do nevarnosti izteka strupenih snovi v meteorno kanalizacijo. Huje sta bila poškodovana dva komunalna delavca. Sodelovalo je 19 udeležencev.
3. 28. 10. ob 20.05 uri je **prišlo do avtomobilske nesreče** na cesti Sovodenj – Javorjev Dol – Ledine, kjer je prišlo do manjšega plazu, ki ga je zaradi slabe vidljivosti spregledala mimoidoča voznica in zdrsnila v bližnji narasli potok. V vozilu sta ostali ukleščeni dve osebi. Sodelovalo je 15 udeležencev.
4. 28. 10. ob 21.01 uri je **v KGZ Lučine** prišlo do delne **porušitve objekta**, v kleti sta ostala ukleščena dva poškodovanca, ki sta bili evakuirani, tretji poškodovanec, ki je v stolpu popravljal sireno, pa je podlegel poškodbam. Sodelovalo je 24 udeležencev.
5. 28. 10. ob 23.03 – **Stara šola Poljane** - delna porušitev objekta, v zgornjem nadstropju je ujeta štiričlanska družina. Vnel se je požar v spodnjih prostorih šole, oskrba iz hidrantnega omrežja ni bila mogoča. Nevarnost porušitve objekta na bližnji poslovni objekt, kjer deluje popoldanska izmena. Poškodovane so bile tri osebe. Sodelovalo je 34 udeležencev.
6. 29. 10. ob 6.07 uri je v **upravni stavbi RŽV v Todražu** prišlo do delne porušitve objekta, poškodovana je električna napeljava, v notranjosti objekta se je vnel požar, zato je notranjost močno zadimljena. Potekalo je reševanje ponesrečenca iz strehe objekta s pomočjo vrvne tehnike. Iz objekta je bilo rešenih 15 ponesrečencev, za dva je bil potreben helikoptrski prevoz. Sodelovalo je 75 udeležencev.
7. 29. 10. ob 7.02 **Marjančna vila v Javorjah**, delno porušen objekt, v celoti porušene dostopne stopnice. Dva ponesrečenca sta bila uspešno rešena iz objekta. Sodelovalo je 16 udeležencev.
8. 29. 10. ob 8.18 **Dom pod planino na Trebiji**, v zgornjih nadstropjih je del stavbe poškodovan. V objektu so se vneli trije požari. Med vajo je prišlo do novega potresnega sunka, pristojna komisija je ocenila, da se reševanje iz objekta lahko nadaljuje. Iz objekta rešenih 6 oseb, eden je podlegel poškodbam. V vaji je sodelovalo 45 oseb.
9. 29. 10. ob 10.00 **Stara šola Trata** zaradi potresa je prišlo do porušitve stopnišča, vnel se je tudi požar v kleti, zato so bile aktivirane tudi enote Jamarske reševalne službe. V objektu je ujetih 7 ljudi. Med reševanjem se je huje poškodoval prostovoljni gasilec, za katerega je bil odrejen helikoptrski prevoz. Reševanje iz podstrešnega stanovanja je potekalo z vrvno tehniko preko reke Sore. Med reševanjem je prišlo do novega popotresnega sunka, zaradi velike nevarnosti je bil odrejen brezpogojni umik, dva ponesrečenca sta ostala v objektu. Sodelovalo je 39 udeležencev.
10. 29. 10. ob 10.05 uri je pri **Osnovna šola Leskovica** prišlo je do porušitve strehe in požara v kleti, evakuirali so enega ponesrečenca in 6 ostalih oseb. Skupno število udeležencev 23

Skupno število udeležencev: 335 (9 predstavnikov štaba CZ s sodelavci, 6 članov RK v ekipi podpore in 3 vozniki kombija). Skupno število ponesrečencev: 42.

Poveljnik štaba CZ Pavel Razložnik